Danmark har fået endnu to steder optaget Unesco's verdensarvsliste. Det er den sønderjyske by Christiansfeld og gamle jagtlandskaber i blandt andet Dyrehaven i Nordsjælland.

Dermed kommer de to i selskab med bevaringsværdige steder som den Den Kinesiske Mur, dele af regnskoven i Amazonas, Yosemite National Park, Taj Mahal og Akropolis.

Og det glæder kulturminister Bertel Haarder (V).

- Det styrker vores image som et land, der har rødder langt tilbage, som har byer og gamle huse, der ikke er blevet ødelagt af krig, og som har tusind middelalderkirker, der er værd at besøge, siger han til Ritzau.

Stjernesystem af veje

Christiansfeld er en af de første byer, som blev nøje planlagt og derefter opbygget. I den gamle bydel er alle husene bygget af gule mursten med røde tage, og næsten alle huse har to etager, mens to parallelle alléer går tværs gennem byen.

Byen blev grundlagt i 1773 af den kristne gruppe brødremenigheden, der kom fra Centraleuropa, og byen blev navngivet efter Christian den 7.

Christiansfeld var ved sin grundlæggelse en fristad, der som den eneste by i Danmark havde religionsfrihed.

Parforcejagtlandskaberne i Nordsjælland består af områderne omkring Dyrehaven ved Klampenborg og dele af Gribskov. Jagtlandskaberne består af et stjernesystem af veje, som stammer fra 1600-tallet. Formålet med stisystemet var, at jægere kunne sidde på hesteryg klar til at ride ud, når de fik signal om det, så vildtet kunne jagtes til udmattelse med hunde, inden kongen gav dyret nådesstødet med sværd eller spyd.

Inspirereret af Solkongen

Christian den 5. blev inspireret til denne jagtform efter at have besøgt "Solkongen", Ludvig XIV, i Frankrig og deltaget i parforcejagt her.